钦定古今图书集成/明伦汇编/官常典/第529卷 > 昂吉儿
## 钦定古今图书集成/明伦汇编/官常典/第529卷 > 昂吉儿

按《元史》本传：“昂吉儿，张掖人，姓野蒲氏，世为西夏将
家。岁辛巳，父甘卜率所部归太祖，以其军隶蒙古军
籍，仍以甘卜为千户主之。从木华黎出征，病卒。昂吉
儿领其父军，从征诸国有功。至元六年，授本军千户，
佩金符。俄略地淮南，所向无前。时国兵初南塞，马当
暑，往往疥疠，昂吉儿以所部马入太行疗之，所病良”
已。由是军中马病者率以属焉，岁疗马以万数。宋输
粮金刚台，意将深入，昂吉儿将兵驰往，断其输道，因
上言：“河南边郡与宋对境，宋兵时为边患。唐州东南
皆大山，信阳在蔡州南，南直九里武阳、平靖、五水等
关，宋兵必经诸关以入，信阳，实其咽喉，守御莫急焉。
往年金亡，朝廷得寿、泗、襄、郢而不留兵守，卒使宋得
之。请城信阳以扼宋。”得旨，令率河西军一千三百人
城之。城成九年，加明威将军、信阳军万户，佩虎符，分
木华黎及阿术所将河西兵俾将之，加怀远大将军。
丞相伯颜渡江，留阿术定淮南东道，其西道则属之。
昂吉儿驻兵和州。宋淮西制置夏贵遣侯都统将兵
四万来攻，有谋内应者悉诛之。潜兵出千秋涧，塞其
归路，因出城奋击，大败之，获人马千计。镇巢军降，阿
速军戍之，人不堪其横，都统洪福尽杀戍者以叛。昂
吉儿攻拔其城，擒福及董统制、谭正将，遂攻庐州。夏
贵使人来言曰：“公毋吾攻为也。吾主降，吾即降矣。”宋
亡，贵举所部纳款。昂吉儿入庐州，民按堵无所犯。迁
镇国上将军、淮西宣慰使。宋丞相文天祥复起兵海
道，舒民张德兴应之，袭破兴国、德安诸郡，还据司空
山。诏昂吉儿攻之，一战而定，杀张德兴，执其三子以
献。江左初平，官制草刱，权臣阿合马纳赂鬻爵，江南
官僚冗滥为甚，郡守而下佩金符者多至三四人。由
行省官举荐超授宣慰使者甚众，民不堪命。昂吉儿
入朝，具为帝言之，且枚举不循资历而骤陞者数人。
帝惊曰：“有是哉？”因谓姚枢等曰：“此卿辈所知，而不为
朕言，昂吉儿顾言之耶？”即命偕平章哈伯、左丞崔斌、
翰林承旨和鲁火孙、符宝奉御董文忠减汰之，选曹
以清。仍诏谕江淮军民，俾通知之。时两淮兵革之馀，
荆榛蔽野，昂吉儿请立屯田以给军饷，帝从之。既而
阿塔海言：“屯田所用，人牛农具甚众，今方有事日本，
若复调发民兵，将不胜动摇矣。”议遂寝。未几，宣慰使
燕楠复以为言。帝乃遣数千人即芍陂、洪泽试之，果
如昂吉儿所言。乃以二万兵屯之，岁得米数十万斛。
加辅国上将军、河南行省参知政事、淮西宣慰使都
元帅，进骠骑卫上将军、行中书省左丞，加龙虎卫上
将军、行尚书省右丞，两官皆兼淮西使。帅日本不庭，
帝命阿塔海等领卒十万征之。昂吉儿上疏，其略曰：
“臣闻兵以气为主，而上下同欲者胜。比者连事外夷，
三军屡衄，不足以言气，海内骚然，一遇调发，上下愁
怨，非所谓同欲也。请罢兵息民。”不从。既而师果无功，
昂吉儿屡为直言，虽帝怒甚，其辞不少屈。台臣虑昂
吉儿难制，以牙以迷失不畏彊御，奏为本道按察使
以察之。牙以迷失时捃摭昂吉儿细故以闻。及廷辨，
帝察其无他，辄迁其官。后竟以微过罪之。元贞元年，
卒。子五人。